Dr Gatera James, Umuyobozi Mukuru wa Banki ya Kigali (BK) ntabwo yemera cyangwa ngo ahakane amakuru avugwa ko yaba yeguye ku mirimo ye.
Mu kiganiro amaze kugirana n'Ikinyamakuru Izuba Rirashe, uyu muyobozi yavuze ko igisubizo cyo kuba yeguye cyangwa ateguye kizatangwa tariki ya 22 Gashyantare uyu mwaka.
Yagize ati "mwihangane igisubizo cy'icyo kibazo muzakimenya mu itangazo rigenewe abanyamakuru rizabageraho bitarenze tariki ya 22".
Uyu muyobozi yatangiye kuyobora BK guhera mu mwaka wa 2007.
Ikinyamakuru The NewTimes cyo kiravuga ko Dr Gatera yasimbuwe na Dr Diane Karusisi ku buyobozi bw'iyi banki ariko ukwegura kwe kukazabanzwa kwemezwa n'ubuyobozi bwa Banki Nkuru y'u Rwanda nk'uko bigaragara ku nyandiko yasinywe n'Umuyobozi w'inama y'ubutegetsi w'iyi banki Marc Holtzman.
Iyo nyandiko ikomeza ivuga ko uwari umuyobozi mukuru wa BK yahinduriwe umwanya ariko utigeze utangazwa.
Dr Gatera James yabonye impamyabumenyi y'icyiciro cya kabiri mu by'imitekerereze y'umuntu (Psychology) ayikuye muri Kaminuza yitwa Simon Fraser University yo muri Canada; Yari afite kandi indi mpamyabumenyi y'icyiciro cya kabiri mu by'ubucuruzi yakuye muri Kaminuza nkuru y'igihugu cya Lesotho, yanabonye impamyabumenyi y'ikirenga muri Kaminuza ya Commonwealth yo mu gihugu cya Belize.